PRINC ขยาย “รพ.-คลินิก-ศูนย์เฉพาะทาง” บุกเมืองรอง ผนึก BH-RATCH ยกระดับการแพทย์
PRINC เดินหน้าขยาย “โรงพยาบาล-คลินิกชุมชน-ศูนย์เฉพาะทาง” บุกเมืองรอง คาดเปิดโรงพยาบาลสาขาสกลนครต้นปี 66 ผนึก BH-RATCH ยกระดับการแพทย์ไทย-เข้าถึงผู้ป่วยต่างจังหวัด
PRINC ลุยขยาย “โรงพยาบาล-คลินิกชุมชน-ศูนย์เฉพาะทาง” บุกเมืองรอง ผนึก BH-RATCH ยกระดับการแพทย์ไทย-เข้าถึงผู้ป่วยต่างจังหวัด
30 มี.ค. 2565

นายธานี มณีนุตร์ ประธานเจ้าหน้าที่บริหาร และประธานเจ้าหน้าที่ฝ่ายปฏิบัติการ บริษัท พริ้นซิเพิล แคปิตอล จำกัด (มหาชน) หรือ PRINC เปิดเผยกับ “ข่าวหุ้นธุรกิจ” ผ่านรายการ “ข่าวหุ้น” ออกอากาศทางช่อง MCOT HD30 ในวันที่ 30 มีนาคม 2565 มีประเด็นสำคัญดังนี้
ปัจจัยที่สนับสนุนให้รายได้ในช่วงปี 2564 เติบโตขึ้น
ในปีที่ผ่านมาได้รับผลกระทบเชิงบวกจากการแพร่ระบาดของไวรัสโควิด-19 ทำให้มีรายได้จากการทำ Hospitel, การบริการฉีดวัคซีนป้องกันโควิด-19, การทำ Home Isolation รวมถึงรายได้จากการรักษาพยาบาลก็เติบโตขึ้นด้วยเช่นเดียวกัน
ทิศทางและแผนนธุรกิจของ PRINC ปี 2565
ในปี 2564 บริษัทฯ มีโรงพยาบาลในเครือทั้งสิ้น 12 แห่ง กระจายอยู่ในพื้นที่ 10 จังหวัด ซึ่งในปี 2565 บริษัทฯ มีแผนจะขยายโรงพยาบาลเป็น 14-15 แห่ง ส่วนในปี 2566 มีแผนจะขยายโรงพยาบาลเพิ่มเป็น 20 แห่งทั่วประเทศไทย นอกจากนี้ยังขยายธุรกิจใหม่อย่างต่อเนื่อง อาทิเช่น คลินิกชุมชน ปัจจุบันมีอยู่ในพื้นที่กรุงเทพมหานคร 17 สาขา และมีแผนจะขยายออกต่างจังหวัดในปีนี้ ส่วนศูนย์บริการดูแลผู้สูงอายุ ซึ่งเป็นความร่วมมือกับบริษัท นิฮอน เคเอ รวมทั้งล่าสุดได้เข้าลงทุนในบริษัท ผิวดีคลินิก เอสเธติคส์ จำกัด ซึ่งมีแผนที่จะขยายสาขาออกไปยังต่างจังหวัดในปีนี้ด้วย ส่วนธุรกิจที่บริษัทฯ ร่วมกับทางโรงพยาบาลอื่นๆ ไม่ว่าจะเป็นโรงพยาบาลบำรุงราษฎร์ ที่มีการเปิดศูนย์เฉพาะทาง ก็มีการขยายตัวอย่างต่อเนื่อง ซึ่งช่วงต่อยอดการรักษาพยาบาลให้กับเครือโรงพยาบาล
แผนการขยายโรงพยาบาล 14-15 แห่งปี 2565 มีรายละเอียดอย่างไรบ้าง
ส่วนใหญ่จะเน้นขยายไปในพื้นที่เมืองรอง ทั้งนี้เนื่องจากปัจจุบันประเทศไทยมีแพทย์ พยาบาลกระจุกตัวอยู่ในพื้นที่กรุงเทพมหานคร หรือในเมืองขนาดใหญ่ ค่อนข้างเยอะ ดังนั้นจึงต้องการยกระดับสาธารณะสุขในประเทศไทยให้ดีขึ้นให้เข้าถึงประชาชนในเมืองรอง ซึ่งขณะนี้อยู่ระหว่างก่อสร้างโรงพยาบาลในจังหวัดสกลนคร คาดว่าจะสามารถเปิดบริการได้ในช่วงต้นปี 2566
การร่วมมือระหว่าง PRINC และ BH มีการต่อยอดศูนย์การแพทย์ต่างๆ อย่างไรบ้าง
เนื่องจากโรงพยาบาลบำรุงราษฎร์ มีความเชี่ยวชาญในเรื่องศูนย์เฉพาะทาง จึงเกิดความร่วมมือกันเปิดศูนย์เฉพาะทางที่โรงพยาบาลปริ๊นสุวรรณภูมิ ล่าสุดเปิดศูนย์มะเร็งที่พิษณุโลก และอุบลราชธานี ซึ่งในอนาคตก็มีแผนว่าขยายศูนย์เฉพาะทางเพิ่มขึ้น เนื่องจากได้รับกระแสตอบรับค่อนข้างดี
แผนการร่วมลงทุนกับ RATCH ที่ผ่านมา และทิศทางในอนาคตจะเป็นอย่างไร
นอกจาก RATCH จะลงทุนในธุรกิจหลักของ PRINC แล้วในส่วนของโปรเจกอื่นๆ ก็ยังร่วมลงทุนด้วย เช่น โรงพยาบาลใหม่ที่สกลนคร RATCH ได้ร่วมลงทุนในสัดส่วน 25% รวมถึงโครงการอื่นๆ ในอนาคตก็ได้มีการพูดคุยร่วมกันอย่างต่อเนื่อง นอกจากนี้ทาง RATCH ยังแนะนำพันธมิตรใหม่ๆ ให้เข้ามาร่วมมือเพิ่มศักยภาพการดำเนินงานโรงพยาบาลในเครืออีกด้วย
มองแนวโน้มฐานรายได้ที่เกี่ยวข้องโควิด-19 ในปี 2565 ไว้อย่างไร
มองว่าจะแตกต่างจากปี 2564 ที่มีการแพร่ระบาดของสายพันธุ์เดลต้า ซึ่งผู้ป่วยมีความต้องการที่จะเข้ารับการรักษาในสถานพยาบาล เนื่องจากเดลต้าเป็นสายพันธุ์ที่อาการมีความรุนแรง และเชื้อสามารถลงปอดได้โดยง่าย ดังนั้นโรงพยาบาลจึงต้องเพิ่มประสิทธิภาพการรักษา ไม่ว่าจะเป็นการเพิ่มห้องไอซียู หรือทำห้องวอร์ดเพื่อรองรับผู้ป่วยที่จะเข้ามา ซึ่งตรงนี้ก็จะเป็นแหล่งที่มาของรายได้ แต่ในปี 2565 สถานการณ์เปลี่ยนกลายเป็นสายพันธุ์โอมิครอนแพร่ระบาด ซึ่งความรุนแรงของโรคค่อนข้างเบา ประกอบกับรัฐบาลในหลายๆ ประเทศทยอยประกาศในโควิด-19 เป็นโรคประจำถิ่น
ดังนั้นจึงมองว่าจากการที่ประกาศให้โควิด-19 เป็นโรคประจำถิ่น จะทำให้รายได้ที่เกี่ยวข้องกับการรักษาโควิด-19 นั้นเริ่มลดน้อยลง ซึ่งปัจจุบันบริษัทฯ ก็ได้มีการปรับตัว ไม่ว่าจะเป็นการเปิดคลินิก เพื่อรักษา Long Covid หรือทำเรื่องของการฟื้นฟูศักยภาพ เนื่องจากผู้ป่วยหลายรายเมื่อหายจากอาการโควิด-19 แล้วจำเป็นต้องมีการฟื้นฟูศักยภาพ เพราะโรค Long Covid เป็นกันค่อนข้างเยอะ โดยเฉพาะผู้สูงอายุ
การเข้าสู่ Digital Hospital ตอนนี้มีความคืบหน้าอย่างไรบ้าง
ตั้งแต่ช่วงโควิด-19 แพร่ระบาดพบว่าแนวโน้มการใช้เทคโนโลยีผ่านโครงข่าย 5G การใช้แอปพลิเคชัน หรือการใช้บริการ Telemedicine เพิ่มขึ้นแบบก้าวกระโดด ฉะนั้นการให้บริการต่างๆ จะเปลี่ยนรูปแบบไปเลย ปัจจุบันบริษัทฯ มีแอปพลิเคชันชื่อว่า Princhealth App ดูแลคนไข้ตลอดช่วงโควิด-19 โดยที่ผ่านมาใช้ในการรักษาผู้ป่วยโควิด-19 ประมาณ 20,000-30,000 ราย ส่วนเรื่องการฉีดวัคซีนและการทำ PCR Test ประมาณ 400,000-500,000 ราย